Търка си нослето и не може да спи! :: BG-Mamma\nТърка си нослето и не може да спи!\n24 юли 2008, 09:15 ч.\nЗдравейте! От известно време като заспива малкият си търка носа - с ръчички или пък в леглото/количката. А снощи направо не можа да заспи. Приспивам го и като го преместя в леглото почва да се върти, да търка очета и нослето, почва в матрака да се търка, вследствие на което се обръща по корем и съвсем се разсъннва и почва да мрънка и да плаче, ако не го взема. Докато го гушкам да заспи отново, продължава да си търка носа в блузата ми.\nДруго нещо, което ме притесни... докато се кърмим на спалнята, понякога му се пълни нослето с кърма почва да се чува едно хриптене... понякога се оправя сам, друг път му помагам с помпичката. А вчера видях, че докато го кърмя от едната ноздра направо си капе мляко.\nПрез нощта, като си го взех при мен след като не можа да заспи, му сложих главичката върху ръката си, за да я надигна и евентуално да не се пълни нослето. Обаче пък така много се изпотява милия.\nМеждудругото ни от два дена леко покашля, не знам дали има връзка.\nКакво му става на това дете, не знам?\n# 1 24 юли 2008, 09:47 ч.\nзаведи го на лекар. колкото по-бързо, толкова по-добре.\n# 2 24 юли 2008, 10:09 ч.\nСъс сигурност ще го заведа още днес, педито е следобедна смяна. Имаш ли нещо предвид? Междудругото, сега си спинка без проблем.\n# 3 24 юли 2008, 10:51 ч.\nточно защото нямам и затова. върти ми се из главата нещо за сърбежите при бебетата и връзка с кръвни показатели, но не помня, при всички случаи докторът си е доктор, аз няма какво да гадая, че и да го изтълкувам неправилно\n# 4 24 юли 2008, 11:04 ч.\nЗа сърбежа, не знам на какво се дължи, но точно в този период, и дъщеря ми беше така. Спи и се търка очи, нос, ама направо и се зачервяваше, ама не иска да заспи. Носехме се на ръце, и накрая се отпускаше. При нас физиологически проблеми нямаше, просто по-емоционално детенце. На мен все ми изглеждаше, че на детето му се спи, ама не знае че трябва да затвори очички и да се отпусне, и докато не я притиснех до мен, не заспиваше. Сега вече е ок, сама си спи.\nА колкото до това течене на кърма, от носа, и според мен трябва да се консултираш с лекар\n# 5 24 юли 2008, 11:54 ч.\nЧела съм за случаи при които по време на кърмене в носа на бебето попада кърма. Специалисти съветват да се правят почивки по време на кърмене и бебето да суче в по-изправена поза, за да се избегне този проблем. И моят съвет е да се консултираш с лекар\n# 6 24 юли 2008, 12:20 ч.\nЦитат на: simplyaven в чт, 24 юли 2008, 09:47\n# 7 24 юли 2008, 12:33 ч.\nпроблема не е за подценяване.\n# 8 24 юли 2008, 12:39 ч.\nи ние си търкаме носа и очичките преди да заспим, но в крайна сметка с малко помощ от мен -гушкане, люшкане и заспиваме. Мисля, че това е признак, че и му се спи на бебчко, но за твое успокоение заведи го на лекар.\n# 9 24 юли 2008, 15:57 ч.\nДано да няма нищо притеснително и лекарят да ви успокои. Не ми се иска да споделям опита на моята приятелка, за да не се притесниш, но при тях това хриптене от нослето се оказа, че е от силно уголемена трета сливица и след броени дни ще го оперират детенце. Пожелавам ви при вас да не е така и да се окаже нещо незначително.\n# 10 24 юли 2008, 16:01 ч.\nЩом имаш някакви притеснения, свързани с бебето, заведи го на лекар.\nКогато Алекс си търка очичките и носа, значи му се спи. Като по-малък си скубеше и ушите.\nЕдин път му се случи да излезе мляко от носа - като много малко бебе, казаха, че е нормално.\nТова е моят опит по темата, но така или иначе ние тук можем само да гадаем.\n# 11 24 юли 2008, 17:47 ч.\nИ мойта бебка е по същия начин, който описва joya. Особено когато е уморена и превъзбудена не може да се отпусне и да заспи. Търка си очичките и носа до почервеняване, върти се... Много трудно заспива, щото напоследък не дава и да я люшкам - иска все във вертикално положение да бъде. Какви ли не тактики прилагам вече, за да й помогна да се отпусне...\n# 12 24 юли 2008, 20:24 ч.\nВърнахме се от лекар. Преслуша му гърдичкичките за кашлицата - дробчетата са чисти. Каза ако зачести или се усили (той покашля 2-3 пъти на ден), пак да отидем.\nЗа нослето - явно си пълни устата повече, не може да го преглътне цялото и остатъка връща през носа. Ако остават остатъци от млякото в нослето, може и затова да го дразни. Препоръча да му повдигам повече главичката като го храня и да почиствам нослето с физиологичен разтвор няколко пъти на ден.\nЯвно всичко си е ок.\n# 13 24 юли 2008, 21:19 ч.\n# 14 24 юли 2008, 21:29 ч.\nКак да успокоя нервното си бебе?


Култура и образование | Община Ситово\nОбразователната структура на община Ситово включва шест детски градини, три основни училища и едно Професионално училище по селско стопанство. В детските градини са обхванати162 деца на възраст от 2,6 до 7 години. Поради намалелия брой на ражданията през последните години, намалява и броят на децата, обхванати в целодневните детски градини.\nСпоред предварителните проучвания ежегодно броят им намалява с около 15 деца, което води до намаляване и на персонала в детските градини. Основните статистически параметри на предучилищното образование показват добра задоволеност с база и кадри, като средният брой на деца в група е16,2, персоналът – педагогически и непедагогически, възлиза общо на 41,5 служители.\nВ основните училища учат 361 деца от първи до осми клас. Данните за последните 8 години показват постоянно намаляване на броя на учащите деца от I – VIII клас, средно годишно с 30 ученици.\nПрез 2008 г. със заповед № РД – 14 – 139 от 14.05. 2008 г. на министъра на образованието и културата Даниел Вълчев училището в с.Попина бе закрито.Учениците са преместени в ОУ “Г.С.Раковски” с.Ситово.\nВ резултат на отрицателните демографски процеси през последните 10 години в по-малките селища с население под 500 жители няма начални училища, поради което на учениците се гарантира транспорт до съседни села.\nБазата на основните училища е сравнително добре окомплектована и достатъчна по количество, като в трите училища на общината се обучават общо361ученика, при наличие на 59 педагогически и 28,5 непедагогически кадри. С подкрепата на правителствени програми всяко училище разполага с оборудван компютърен кабинет.\nМакар и при относително малък брой ученици, столовото хранене в две от 3 – те основни училища е запазено.\nВ Общината функционира и Професионална гимназия по селско стопанство, която предлага професионално обучение по два профила – ”Производство на мляко и млечни продукти – оператор в ХВП” и ”Земеделец / фермер”.\nСериозни проблеми създават ромските семейства, които са трайно безработни и децата им не ходят на училище. При тези семейства се налага разработване на специална програма за привличане и задържане на децата в училище. Тяхното оставане извън образователната система предполага допълнителни сериозни проблеми по отношение на квалификацията им и социализирането им като цяло.\nТипичният за страната проблем “училища в криза” не подминава и Община Ситово. 35 % от учениците в общообразователните училища пътуват поради липса на училище в съответното населено място. От общия брой паралелки – 22, слети са 2. Постепенно намаляващите контингенти от деца в училищна възраст пренасят във времето проблема за закриване на нови училища и оптимизиране на училищната мрежа в близкото бъдеще.\nКултурният живот на територията на Община Ситово е силно стеснен поради различни причини и основно се реализира от наличните 8 читалища с малък библиотечен фонд.\nСградният фонд е предоставен на читалищните настоятелства за стопанисване и управление, но в резултат на ограничената финансова субсидия от общината и слаба стопанска дейност той е остарял и се нуждае от основен ремонт. Съществуващите читалища задоволяват потребностите на гражданите чрез гостуване на професионални културни институти и местни самодейни състави. Самодейни фолклорни групи всяка година представят общината на съборите във Велико Търново и Копривщица.\nЧиталищната материална база на места е в незадоволително състояние, което изисква да се търсят финансови средства извън общинските бюджети. Факт е, че шансовете за привличане на финансиране чрез проекти по донорски програми са слабо оползотворени поради липса на капацитет за изготвяне на такива. Читалище “ Бачо Киро “ – с. Искра успешно разработи и реализира проект за “ Създаване на център за обучение на жени” по Проект “ Читалища” на ПРООН. Общинското ръководство проведе обучение за представители на всички читалища, училищни настоятелства и НПО от Общината за писане и управление на проекти, но резултатите са слаби поради липсата на мотивираност и инициатива на работещите в културните институции.\nПоетапно се осигуряват компютри за читалищата и към момента 50 % от тях са оборудвани.\nТърсенето на външни донори и участието в проекти е една от алтернативите за спасяване и разнообразяване на читалищната дейност.\nНа територията на община Ситово са регистрирани и функционират активно само две неправителствени организации – “Сдружение на жените”- с.Искра и Сдружение “Информационен център за развитие на община Ситово”. Тези организации разполагат с голям потенциал при разработването на конкурентноспособни проекти и получават финансиране от външни донори по различни програми.\nЕдин от пътищата за обогатяване на културния живот в селата на Община Ситово е чрез съвместна работа и партньорство между НПО и общинската администрация. Тяхното колабориране е ползотворно и по отношение разрешаването на обществени проблеми.\nРеалната дейност на сектора е затруднена поради силна зависимост от външно финансиране и намалени източници на приходи от местен характер.


Пактът AUKUS: Какво промени телефонният разговор между Байдън и Макрон - Informiran.net\nВ същото време намиращият се във Вашингтон британски премиер Борис Джонсън се обърна към Париж с думите: „Оставете ме на мира“.\n„Мисля, че е време някои от най-скъпите ни приятели на света да се вземат в ръце във връзка с всичко това“, заяви Джонсън пред медиите. „Оставете ме на мира“, добави британският премиер, като произнесе фразите „вземете се в ръце“ и „оставете ме на мира“ на смесица от френски и английски.\n„Това е по същество голяма стъпка напред за глобалната сигурност“, подчерта британският премиер. Той отбеляза, че новото споразумение „не се опитва да измести никого и не е враждебно към Китай например. То цели само да засили връзките и приятелството между три страни“.


Бърт и Ърни от "Улица Сезам" – гей двойка!? | Dnes.bg Новини\nИзненадващото признание дойде от сценаристите\n19 сеп 2018 15:00, Ивета Иванова\nГероите от "Улица Сезам", Бърт и Ърни, всъщност са гейове. Това сподели сценариста на предаването, Марк Салцман, в интервю за "Queerty".\nОригиналната му идея, когато е писал сценария, е била двамата съквартиранти да са хомосексуална двойка. Авторът дори споделя, че връзката им е била базирана на неговата собствена връзка с режисьора Арнолд Гласман.\nСалцман разкри, че двамата с режисьора живеели заедно в този период. Гласман обаче почина през 2003 г.\n"Нямах никакъв друг начин да контекстуализирам. Не знаех по какъв друг начин да пиша за тях, освен като за любовна двойка", казва сценариста.\nТой дори си спомня как ученичка е питала майка си дали двамата герои са гей двойка, но такива въпроси тогава са се заобикаляли и хората само са се подсмихвали.\nСпекулацията, че Бърт и Ърни са гейове започва още веднага, когато героите са представени на екран - преди 49 години. След като еднополовите бракове бяха легализирани в Ню Йорк (2011 г.), се появява петиция, която опитва да убеди "Улица Сезам" да бъде сключен брак между Бърт и Ърни.\nДолу със звездички неумния филтър на сайта ми маркира, че хомосексуалните момичета обикновено не успяват да се самоубият от веднъж, докато хомосексуалните момчета обикновено успяват от първия опит. Родителите на момчета да си правят изводи как трябва да действат с хора, които подозират в опит да променят сексуалната ориентация на момчето им... Като няма държавни закони трябва да се направят! Не приемам държава, която ме възпрепятства да опазя живота на детето си, за правова!\nХора и организации, пропагандиращи алтернативната джендър ориентация трябва да се наказват със смърт и за това трябва да има закон. Този тип деяние трябва да се приравни на масово убийство с особена жестокост и утежняващи вината обстоятелства. Под организации визирам съвременните феминистки.\n80% от джендър - алтерираните или джендър - нестабилните правя поне 1 опит за самоубийство през живота си. 40% повтарят опита. По - голяма част от опиталите са носители на ***. Носителите на *** пък са по - успешни в опитите. Драги родители, трябва да знаете, че ако момчето ви стане гей, вероятността да се самоубие успешно е доста голяма. Пазете децата си от смъртоносната гей - пропаганда. По мое мнение, това си е умишлен опит за убийство и да няма закон за него си е престъпление.\nНе им вярвам, помня че гледах едно видео и там правиха хетеро оргия с Мис Пиги и Густаво.\nДачо преди 6 месеца\nТова е ясно, кой е булката?\nЧели не дочели. Ако бяхте превели статията от FOX до карая там пише че :" ... те си остават кукли и нямат сексуална ориентация." И по нататък " ... отговора на въпросът дали те са г.е.й или нормални е нито едното " . Толкова ви е нивото "журналисти". Просто пропанада.\nНо пропагандата си върви с пълна сила.\nПреди десетина години вървеше анимационен сериал, разклонение на филма "Мадагаскар", в който група мъжки пингвини, играещи си на войници, непрекъснато се забъркваха в неприятности. Те имаха за съседи две мъжки мaймyни, които непрекъснато се караха помежду си. Единият мърмореше на другия защо е толкова разхвърлян, а вторият се оплакваше на първие, че непрекъснато му се кара за щяло и нещяло и вдига скандали за дреболии. Тогава още бях ученик и не схващах за какво става въпрос, но пропагандата...\nСалцман, Гласман - все хубави американски фамилии от обетованата земя.\nПоредния отвратителен опит за величаене на хомосексуализма - долу ръцете от деца, не им мътете главите с вашите ненормални извращения!\nМи то е ясно! Веке секо момченце от едномесечна възраст требе да си знае и да си носи вибратора и да си го бута отзаде! Щото инак ШЕ МУ СЕ СЪРДЯТ че то не се е родило дето на тях им е по-лесно за онождане! Само се чудя добре де когато сичкото нормален мъж, освен тя в кйтай щото там хомотата ги оправят, та когато сичките станем обратни и то от ранна едномесечна възраст, та кой ше ви такова бре!? Само това ми кажете!\nА Фред и Уилма Флиннстоун са хетеросексуална и при това женена двойка. Представяте ли си!!! ШОК И УЖАС. След всички извращения рекламирани като нормалност, имало и хетеросексуална двойка и при това с брак в детските филмчета!!! Как са го допуснали това не знам. Нали целта е да извращаваме и изкривяваме ценностите на децата. Отне ми доста време да намеря такава. Иначе са все принцеси с чудовища, жаби и гей двойките във филмчетата...\nНовите модерни леви имат нужда от .... и затова ги произвеждат.\nВсичко детско в мен умря!


НССЗ ще проведе осем изнесени приемни в Шуменско през октомври\nНачало > НССЗ ще проведе осем изнесени приемни в Шуменско през октомври\n10:48, 08 окт 15 / Общество 25 181 Автор: Topnovini\nOсем изнесени приемни в област Шумен ще проведе Националната служба за съвети в земеделието (НССЗ) през месец октомври, съобщават от службата.\nПриемните ще се осъществят в Общинска служба по земеделие в населените места,\nДнес приемни ще има във Велики Преслав от 09:00 до 11:30 ч. и във Върбица от 14:00 до 16:00 ч.\nНа 15 октомври изнесените приемни ще са в Каспичан от 09:45 до 11:30 ч. и в Нови пазар от 13:00 до 15:30 ч.\n22 септември срещите са в Каолиново от 10:45 до 12:30 ч. и в Никола Козлево от 14:30 до 16:00 ч.\nНа 29 септември специалистите от НССЗ ще са във Венец от 10:00 до 12:00 ч. и в с. Хитрино от 14:00 до 16:00 ч.\nДо края на годината НССЗ ще проведе още 7 приемни в областта през месец ноември и 3 през декември.


КОСАТА, КОСМОСА ИЛИ КАК ЗВЕЗДИТЕ ИМ ГО ГОВОРЯТ….. – Свободно слово\nКОСАТА, КОСМОСА ИЛИ КАК ЗВЕЗДИТЕ ИМ ГО ГОВОРЯТ…..\n14.09.2021 admin Мрежата 0\nЗнаех си, че не всеки може да стане президент. Оказва се, че си трЕбе да има връзка с КОСМОСА! Иначе без връзка с космоса, какъв президент ще е? Несериозна работа! Поне според пристаналата на гербоидите мома от ИТН, косата била най-важна за президент. Защото тя му осигурявала връзката с космоса! Явно звездите й го говорят!\nЗначи, президентът трябва да е с коса , за да осъществява връзката си с космоса. Вече си го представям като Гошето Лозанов, всеки косъм стърчи в различна посока и приема послания от космоса! Тук се замислям, дали ако не е изцяло космат, няма връзката с космоса да е още по-силна.\nТук жените сме си направо облагодетелствани. Направо кандидатките за президент, освен да се изрусят, да си слагат екстеншъни, да ги пръскат с лак и да стърчат във всички посоки, за да хващат космическите енергии! И звездите да им го говорят, разбира се. То един президент, не му ли говорят звездите, не ми го хвали!\nПризнавам, че от днес нататък ще гледам с подозрение плешивите мъже. Ми никва връзка нямат с космоса, значи! А без връзка с космоса, какъв живот може да имаш с тях, ааааа? Значи си търсим нещо космато, рошаво, косата му да стърчи към космоса и да му говорят звездите. Мъж-мечта, да знаете! И звездите и космоса могат да му говорят. Какво трябва да му казва космоса и от какво естество ще е връзката между косата му и космоса, не успях да се сетя. И не ми стиска да попитам, честно казано!\nЗамислям се, че макар и оскъдни откъм политици и държавници, много сме задобрели откъм цирковото изкуство в политиката. Ама много! Туй разни африкаски диктатори като куцо пиле домат ги отнасяме! Те имат ли връзка с космоса – имат трънки!\nСега тръпна в очакване за другите изисквания. Разбрах, че според Росито Пристаналата, президентът трябвало да има и очила. Не уточни слънчеви или други. Тоест трябва и да е кьорав от много гледане на телевизия /може и от четене на книги, но подозирам, че в случая с ГЕРБ, това не се брои/.\nСпоред мен си е редно отбрани политици да хвърлят един боб в ефир, да разхвърлят карти таро, да извадят една кристална топка и да ни уведомят какво им го говорят звездите с по-големи подробности. Ако трябва, и на ЦИК да връчат резултатите от космоса!\nЕх, Българийо, нацио космическа!


ремонт Архиви - Блог на Имоти Доверие\nНе мислете, че това е бъдеще – настояще е! Можете да управлявате дома си през своя мобилен телефон и то още днес, още с новия Ви апартамент! Стига, разбира се, да планирате добре и...\nДа, мечтаният нов дом вече е факт и пред Вас стои нелеката задача да се справите с ремонта (прочетете предишни наши публикации по темата тук) и да направите уюта и топлината истински, свои, за...\nДори да нямате място, да сте новодомци или да сте жена, която живее сама – нужни са ви тези 5 ключови инструмента, за да се справяте идеално в спешни или съвсем банални ежедневни ситуации...\nПодготовка на стените за боядисване Първата стъпка е премахването на всички неравности на повърхността на стената с шпатула.След това вдлъбнатините се запълват със замаска. Втората стъпка е грундирането на стените. За кухнята използвайте грунд,...\nМонатажът на дограма през зимния сезон не е особено често явление, за това и компаниите предлагат преференциални цени и смяната може да се случи в най-кратки срокове. Повечето хора се страхуват да предприемат ремонти...\nНезависимо че залепването на тапети изглежда лесно, то изисква търпение и правилен подход. Подготовката на стените е най-важният момент, от който зависи крайният резултат. Този етап не изисква никакви специални познания, дори и неопитен...\nby Имоти Доверие · Published 13.02.2018\nВероятно няма повърхност, която да не може да се облицова с плочки. Препоръчват се за кухненски подове, бани, коридори, трапезари дневни и дори спални. Предлага се голямо разнообразие от дизайнерски решения позволяващи за всякакви...


Министрите да ходят по-често при кметовете - БГ футбол — Стандарт Нюз\nМинистрите да ходят по-често при кметовете\nДо 9 октомври продължава гласуването за първия национален конкурс "Кмет на годината" и "Кмет на гражданите", организиран от портала Kmeta bg. По този повод изпълнителният директор на Kmeta.bg Боян Томов коментира инициативата и главните проблеми пред местната власт.\nКонкурсът "Кмет на годината" се провежда за първи път. Според регламента на надпреварата кметовете на всички 264 общини гласуват онлайн за своите колеги, за да излъчат победител в различните категории. Всички жители на населени места пък избират кой да е носител на приза "Кмет на гражданите".\nКметът е общински чиновник, не е дерибей в града. Ако не е построил структурата си добре, няма как общинската администрация да работи и това си личи.\nТемата за децентрализацията и българските общини е много важна. Ние я оставяме малко назад, защото повече гледаме жълтите павета отколкото регионите. Аз призовавам всички министри, всички хора, които се занимават с оперативните програми, да помагат на българските общини. Европа ги е призовала за децентрализация, Европа ги е призовала, че трябва по някакъв начин да дадем повече свобода на българския кмет. И вярвайте ми, откакто е създаден Kmeta.bg порталът на българските общини, в рамките на една година, аз много пътувам и виждам какво е - хората въобще не се интересуват от ДПС, БСП, ГЕРБ. Хората си имат кметчето, където ходят и му се оплакват за всяко едно нещо. За тях той е най-важният човек. Те не стигат до жълтите павета.\nХората са болни. И те са болни, защото няма човек, който да им каже една хубава дума. Хората имат проблеми с безработицата, имат проблеми с дупките, имат проблеми, че тяхната улица не е осветена и няма как да се приберат, имат проблеми, че не са виждали на живо полицай. Това са проблемите на хората. Но най-големият проблем е при нас, които сме в София, които не излизаме от периметъра на паветата, независимо дали са жълти или са друг цвят и забравяме регионите. Вие представяте ли си от Чепеларе кметът как идва всяка седмица и чука на вратите на институциите. Затова призовавам Пламен Орешарски, защото той е един интелигентен човек, независимо, че е в една неприятна обстановка, да накара министрите и експертите си да ходят при кметовете. Защото на един кмет, който има малко пари като бюджет и малък ресурс, вие представяте ли си, аз познавам десетки кметове, където по два пъти идват от далечни дестинации и пътуват с кола, за да могат да решават техни проблеми.\nБоян Томов пред БНТ\nТагове: Кмет На Годината Конкурс


Категоризация на заведения за хранене и развлечения.\nСлед като вече сте сбъднали мечтата си, да имате свое заведение и вече го управлявате и посрещате своите гости, на него му е нужна "Категоризация".,,Бизнес асистент‘‘ ще Ви помогне и съдейства за категоризирането на Вашия обект. Ние се ангажираме с услугата, от подготовката на документите и консултирането по изискванията на закона, според типа на Вашия обект, до крайното получаване на категоризацията абсолютно с всичко, с което гарантираме Вашето спокойствие. Знаем, че огромната документация Ви е изморила, но най-хубавото тепърва предстои! Доверете се на екипа ни, който бързо и лесно ще извърши това, без да усетите!\nТиповете заведения, са:\n2. Заведения за бързо обслужване\n3. Питейни заведения\n4. Кафе – сладкарници\n1. Да е юридическо лице\n2. Да не е в производства по несъстоятелност или в ликвидация.\nВажно за категоризирането на обекта е да се представи документ, удостоверяващ въвеждането в експлоатация т.е. закоността на помещението.\nРаботата по събиране и подготвяне на всичко необходимо е наша грижа.\nКатегорията на туристическите обекти е със срок от 5 години, като таксите се внасят при подаване на заявлението.\n- до 20 места за сядане – 150 лв\n- от 21 до 50 места за сядане – 250 лв\n- от 51 до 150 места за сядане – 800 лв\n- от 151 до 300 места за сядане – 1500 лв\n- над 300 места за сядане – 2000 лв\nАко желаете с всичко да се ангажираме и да извършим вместо вас, нашият хонорар е 250 лв.\nТърговска система Авангард Store 659,00 лв.\n1 х Компютър HP Compaq Elite 6200SFF (обновен )\n1 х Монитор 17“ или 19"** (обновен )\nНастоящият пакет може да бъде закупен на място в офисите и представителите на Microinvest в гр София.\nПри закупен пакет от нас, получавате 50%\nотстъпка на една услуга по избор.


Проблем с изкарването на звук през уредбата от тв LG - Телевизори, Видео и Фото техника, Видео наблюдение - kaldata.com - Форуми\nПроблем с изкарването на звук през уредбата от тв LG\nот naydenoww, 12 октомври 2013 в Телевизори, Видео и Фото техника, Видео наблюдение\nЗдравейте. От няколко дни се мъча да изкарам звук от телевизора към усилвателя, съответно към колоните, но без успех. Пробвах със аналоговите кабели, които са си обикновените и с оптичен аудио кабел. Единствено с аналоговите кабели изкарах звук само когато гледам кабелната телевизия,а когато съм в медията на самия телевизор (youtube, музика през плеъра на lg) звук няма.... Някакви идеи??\nВъв форума няма гадатели!\nЗапочнете с марката и модела на телевизора, също и марката и модела на уредбата, какви точно кабели ползвате.\nАко, бях на ваше място, първо щях да прочета упътването на телевизора и на уредбата също.


Прочетен: 2085763\tПостинги: 234\tКоментари: 3432\n06.06.2009 10:23 - Много добра статия! Струва си да бъде прочетена!\nКато не гласуваме и оставим политиците да се надпреварват кой ще купи най-много гласове и ще фалшифицира най-успешно вота\nАз го взех от вестник "Сега", те - от блога на Григор Гачев\nПрочетен: 1288\tКоментари: 3\tГласове: 0\n04.06.2009 11:52 - ГЕРБ - Програма за европейско развитие на България\nУПРАВЛЕНСКАТА ПРОГРАМА НА ПП ГЕРБ - ПРОГРАМА ЗА ЕВРОПЕЙСКО РАЗ ВИТИЕ НА БЪЛГАРИЯ\nПрочетен: 6708\tКоментари: 10\tГласове: 2\nПоследна промяна: 22.06.2009 17:20\n29.05.2009 10:16 - Новина е онова, което някой някъде не желае да види отпечатано!\nКой кой е в политическата игра – легитимация на неясни субекти и на шамански практики\nПрочетен: 3033\tКоментари: 5\tГласове: 0\n29.05.2009 09:22 - Това е "материалът", с който разполагаме за изборите\nДо тези, които отказват да гласуват: Не ви ли е идвало наум, че ние сами трябва да се опитаме да променим държавата си, а не да чакаме някой друг да ни "оправи"? В нормалните общества това става с избори /някога е ставало с революции/. ...\nПрочетен: 2979\tКоментари: 5\tГласове: 0\nПоследна промяна: 29.05.2009 09:23\n28.05.2009 18:36 - Не позволявайте на Злото да тържествува!\nИдват избори... А хората са апатични, не искат да гласуват. Може би заради това си спомних една стара сентенция - дори не знам от кого е:\nНе се страхувай и от...\nПрочетен: 3447\tКоментари: 6\tГласове: 2\n26.05.2009 23:02 - ГЕРБ не трябва да загуби!\nОспорени избори са страшният сценарий\nПонеделник, 25-и Май 2009, автор: Юри Велев\nПрочетен: 5860\tКоментари: 28\tГласове: 0\n25.05.2009 17:51 - Интевю на Бойко Борисов - в. "Стандарт"\nГЕРБ се бори за пълно мнозинство, за да гарантира европейското бъдеще на България\nСтанишев ми залага капани\n22.05.2009 23:38 - Достъп до информация? Да бе, да... /БСП и свободата на словото/\nНа 14. май Станишев е посетил предизборно ТУ -София. По време на това посещение е станал страшен скандал! Задавали са му въпроси, направили са го смешен!!! Имало е няколко телевизии и журналисти от други медии, но никой не посмя да го о...\nПрочетен: 3714\tКоментари: 8\tГласове: 0\n20.05.2009 14:34 - От нас зависи България да е пълноправен член на ЕС!\nЗащо Европейският съюз е важен за България?\nКато член на ЕС и при добро управление, България ще получи милиарди евро за своето развитие. Тези милиарди, които ще получим, ще ни помогнат да преодолеем кризата. С тяхна помощ ще могат да за...\nПоследна промяна: 20.05.2009 16:01\n19.05.2009 09:55 - Хубаво време, хубави хора, ведро настроение!\nПП ГЕРБ - р-н "Връбница", София - Откриване на предизборната кампания за ЕП - Пловдив, 17.05.2009.\nПоследна промяна: 19.05.2009 10:05\n16.05.2009 20:52 - Те - Бойко, Брюксел - тях. Ама и нас...\nТе - Бойко, Брюксел – тях\nНационализирането на софийския боклук ще струва скъпо на данъкоплатците\n16.05.2009-22.05.2009 г., вестник "Капитал", с. 26\nПрочетен: 1126\tКоментари: 0\tГласове: 0\n16.05.2009 13:50 - Интервю с Богомил Бонев\n16.05.2009 г., в. "Стандарт", с. 13-41\nКостов да каже кой пазеше Йосич\nКоалиция на ГЕРБ с Командира и Яне е като вафли с яхния, казва Богомил Бонев\nПрочетен: 11053\tКоментари: 28\tГласове: 0\n16.05.2009 04:05 - Кой плаща на Нова зора? Ето кой!\nТова ще го кача в "свежо".\nИскам да го видят колкото може повече хора, които разбират от компютри повече от мен.\nВ сайта на Иво Инджев попаднах на следния коментар:\nПрочетен: 3257\tКоментари: 4\tГласове: 0\n15.05.2009 11:28 - Кандидатите на ГЕРБ за Европейския парламент\nНека ги представя. Почти всички са нови лица в политиката. Образовани, честни, успели и достойни хора, които ще защитават интересите на България в Европейския съюз.\nПоследна промяна: 15.05.2009 11:58\n14.05.2009 03:21 - Нещо ново: Преди секс - ехография на бъбреци?!\nМалката ми дъщеря е на 13 и половина. Нещо беше настинала.\nЗаболял я кръста и отишла при медицинската сестра в училище да попита какво да прави. Жената и казала да отиде при личната лекарка и написала "направлението" на първото попаднало...\nПрочетен: 3630\tКоментари: 3\tГласове: 0\nПоследна промяна: 14.05.2009 03:22


стол - Намерени продукти от търсенето на стол - страница триста и осемнадесет\nЛуксозен и стилен президентски стол от мека кожа в прецизно подбрани цветове, носещ неподправено усещане за класика и комфорт. Ергономични седалка и облегалка, стабилна дървена база и подлакътници. Луксозен президентски стол от най-висок клас. При изработката му е подходено с внимание към всеки детайл. Широка, изключително удобна ергономична седалка и висока, плътна облегалка гарантират максимален комфорт на седящия. Безукорно стабилна дървена база и подлакътници подчертават луксозния характер на изделието и допринасят за неговата стабилност. Мека еко кожа в прекрасния цвят на кафе създава истинско усещане за стил и изтънченост. Умели заоблени линии по повърхността на кожата допринасят за модерното излъчване на стола. В горната си част високата облегалка завършва с подходяща „възглавница” за спокойно отпускане главата на седящия. Функцията за коригиране на височината позволява нагласяне в избрана от потребителя позиция, а люлеещият механизъм дава възможност за релакс на работното място или в дома. Цветове: кафе. Максимално натоварване - до 130 кг. Забележка: Доставя се в кашон, в разглобен вид, с подробна инструкция за монтаж. Тип стол: Президентски Материал: Еко кожа Тип база: Дърво Подлакътници: Да Материал подлакътници: Дърво Газов амортисьор: Да Коригиране височина: Да Люлеещ механизъм: Да Заключване в позиция: Не Цялостна височина: 120-127 см Ширина: 65 см Дълбочина седалка: 47 см Височина седалка от земята: 51-58 см Дължина облегалка: 77 см Максимално натоварване: 130 кг Цвят: Кафе\nОфис стол черен Съвременно и стилно обзавеждане за Вашия дом или офис. Голямо разнообразие от офис оборудване, което допринася за по оригиналната и индивидуална визия на всеки офис. Всички мебели се изработват от ПДЧ и МДФ с PVC кант 2мм и високо качество, съобразено с желанията на клиентите. Работен стол с пластмасова основа и висока облегалка.Висококачествена текстилна антистатична дамаска. Газов амортисьор за регулиране височината на седалката.Механизъм за перманентен контакт – осигурява регулиране наклона на облегалката и заключване в произволна позиция или постоянен контакт с гърба на седящия.Плавно регулиране височината на облегалката. Регулиране дълбочината на седене. Възможност за монтиране на 3 вида подлакътници:Цена: 66,99лв за без ДДС.\nОфис столове - Президентски стол Carmen 6013 - червен\nЕлегантен и изключително удобен президентски стол с висока облегалка. Президентски стол Carmen 6013 съчетава елегантна визия и несравним комфорт. Или казано с други думи - той просто е красив и предпочитан. Ергономичните седалка и облегалка поемат тялото и създават осезаемо усещане за удобство. Освен многослойния пълнеж - за още по-голяма мекота - е "вградена" допълнителна омекотяваща възглавница, което допринася за по-приятното усещане при използването му. Столът е изработен от изключително плътна и висококачествена еко кожа. Подлакътниците и базата са изработени от полипропилен и носят всички качества на този материал, като здравина, твърдост и висока устойчивост на корозия. Базата е с нежни извивки и внимателно вплетени орнаменти, допълващи естетическото излъчване на изделието. Функцията за коригиране на височината позволява нагласяне в избрана от потребителя позиция, а люлеещият механизъм дава възможност за релакс на работното място или в дома. Многообразието от цветове гарантира успешното му вписване във всеки интериор. Цветове: черно, сиво, кафе, бежово, бяло, вишна, червено, синьо, оранжево. Максимално натоварване - до 130 кг. Забележка: Доставя се в кашон, в разглобен вид, с подробна инструкция за монтаж. Тегло: 18.500\nдруги продукти с име: Офис столове - Президентски стол Carmen 6013 - червен\nОфис столове - Президентски стол Carmen 6013 - вишна\nдруги продукти с име: Офис столове - Президентски стол Carmen 6013 - вишна\nОфис стол 75/70/113см\nОфис бюро 168/80/76см - цена 1841лв;Малък шкаф към бюро 48/43/60см - цена 920лв;Офис шкаф библиотека 220/43/190см - цена 4312лв;Офис стол 75/70/113см - цена 1585лв.Фирмата разполага с богат каталог от италиански мебели, луксозни мебели, дизайнерски мебели, спални, кухни, офис мебели и мебели за трапезария. Пълна гама от продукти с чиято помощ клиентите могат да изразят своята индивидуалност в интериора. Фирмата предлага:-Безплатна консултация с дизайнер-Изработване на интериорен проект-Цялостно обзавеждане и интериор от Италия-Висококачествени италиански мебели. Компанията е изключителен представител за България на едни от най-известните производители на италиански мебели. При нас ще откриете най-новите тенденции в дизайна на престижни италиански марки. Разполагаме с каталог с богато разнообразие от италиански мебели за Вашата дневна, трапезария, кухня, хол, спалня, офис и хотел.\nдруги продукти с име: Офис стол 75/70/113см\nОфис стол 75/70/115см\nБиблиотека 220/39/190см - цена 3980лв;Офис стол 75/70/115см - цена 1675лв.Фирмата разполага с богат каталог от италиански мебели, луксозни мебели, дизайнерски мебели, спални, кухни, офис мебели и мебели за трапезария. Пълна гама от продукти с чиято помощ клиентите могат да изразят своята индивидуалност в интериора. Фирмата предлага:-Безплатна консултация с дизайнер-Изработване на интериорен проект-Цялостно обзавеждане и интериор от Италия-Висококачествени италиански мебели. Компанията е изключителен представител за България на едни от най-известните производители на италиански мебели. При нас ще откриете най-новите тенденции в дизайна на престижни италиански марки. Разполагаме с каталог с богато разнообразие от италиански мебели за Вашата дневна, трапезария, кухня, хол, спалня, офис и хотел.\nдруги продукти с име: Офис стол 75/70/115см\nОфис стол 70/55/103см\nБюро 187/80/76см - цена 2927лв;Офис стол 70/55/103см - цена 1211лв;Библиотека 220/39/190см - цена 3440лв;Кашпа за цветя 34/35/90см - цена 651лв.Фирмата разполага с богат каталог от италиански мебели, луксозни мебели, дизайнерски мебели, спални, кухни, офис мебели и мебели за трапезария. Пълна гама от продукти с чиято помощ клиентите могат да изразят своята индивидуалност в интериора. Фирмата предлага:-Безплатна консултация с дизайнер-Изработване на интериорен проект-Цялостно обзавеждане и интериор от Италия-Висококачествени италиански мебели. Компанията е изключителен представител за България на едни от най-известните производители на италиански мебели. При нас ще откриете най-новите тенденции в дизайна на престижни италиански марки. Разполагаме с каталог с богато разнообразие от италиански мебели за Вашата дневна, трапезария, кухня, хол, спалня, офис и хотел.\nдруги продукти с име: Офис стол 70/55/103см\nЛуксозен офис стол 66/75/108см\nБюро за офис 185/82/77см - цена 3387лв;Луксозен офис стол 66/75/108см - цена 1426лв;Офис библиотека 220/40/195см - цена 3804лв.Фирмата разполага с богат каталог от италиански мебели, луксозни мебели, дизайнерски мебели, спални, кухни, офис мебели и мебели за трапезария. Пълна гама от продукти с чиято помощ клиентите могат да изразят своята индивидуалност в интериора. Фирмата предлага:-Безплатна консултация с дизайнер-Изработване на интериорен проект-Цялостно обзавеждане и интериор от Италия-Висококачествени италиански мебели. Компанията е изключителен представител за България на едни от най-известните производители на италиански мебели. При нас ще откриете най-новите тенденции в дизайна на престижни италиански марки. Разполагаме с каталог с богато разнообразие от италиански мебели за Вашата дневна, трапезария, кухня, хол, спалня, офис и хотел.\nдруги продукти с име: Луксозен офис стол 66/75/108см


Начало > Култура > Мария Бакалова не грабна „Оскар“, но получи похвали от Брад Пит\n08:18, 26 апр 21 / Култура 25 2724 Шрифт:\nАктрисата Мария Бакалова се размина на косъм с най-престижното кино отличие – наградата „Оскар“. Тя беше номинирана за поддържаща роля за участието ѝ в лентата „Борат 2“ на Саша Барън Коен, където се превъплъти в ролята на Тутар Сагдиев – дъщерята на Борат. В нейната категория наградата отиде при Юн Йо-Джонг за „Минари“. Така тя стана първата корейка със златна статуетка.\n„Оскар“-ът в категорията беше връчен от Брад Пит. От сцената той сравни Мария Бакалова с Мерилин Монро. „Това момиче напомня на Мерилин Монро. Някой ден ще бъде голяма звезда. Добре дошла, Мария“, каза Пит, цитиран от bTV.\nНа церемонията по раздаването на наградите в Лос Анджелис Бакалова изглежда беше измислила най-лесния начин да се спазва двуметрова социална дистанция като облече рокля с широчина шест метра, посочи ВВС. Роклята на „Луи Вюитон“, която носеше младата актриса, е направена от 100 метра тюл - лек мрежест материал, съчетан с дълбоко V-образно деколте, украсено с диамантена огърлица. Номинираната за най-добра актриса в поддържаща роля изглеждаше невероятно, докато ходеше по червения килим и честно казано всички се радвахме, че Бакалова най-накрая получи шанса да покаже по-бляскавата си страна, отбелязва ВВС.\nФилмът „Земя на номади“ е големият победител на тазгодишната церемония по раздаването на наградите на американската филмова академия. Той беше обявен за най-добър филм, режисьорът му Клоуи Чжао също получи „Оскар”, както и Франсис Макдорманд за най-добра женска роля в същия филм, съобщи БНР.\nАнтъни Хопкинс получи наградата за мъжка роля във филма „Бащата“, който донесе още един „Оскар“ - за най-добър адаптиран сценарий на Флориан Зеле и Кристофър Хемптън. Даниел Калуя бе обявен за най-добър актьор в поддържаща роля във филма „Юда и черният месия“. Емералд Фенeл получи наградата за най-добър оригинален сценарий за филма „Момиче с потенциал“. „Оскар“ за най-добър чуждестранен филм получи „Още по едно“ на датския режисьор Томас Винтерберг, а за най-добър анимационен филм - творбата „За душата“.\nМария Бакалова оскар награди Брад Пит


Децата стават все по-жестоки на все по-ранна възраст - Mediapool.bg\nДецата стават все по-жестоки на все по-ранна възраст\n16:30 | 29 април 2010 | 13 коментара\nДецата стават все по-жестоки в проявите си на насилие, сочи изследване на Научно-изследователския институт по криминология и криминалистика на МВР за пет години до 2008 г. Представеното в четвъртък проучване показва, че няма сериозно увеличение на детската престъпност, но растат жестокостта и хладнокръвието, с които децата извършват престъпления, снижава се възрастовата граница за проявата на агресия.\nПроведената анкета сред деца показва, че на въпроса има ли право човек да бие друг човек, повече от 90% отговарят: “Да, ако го заслужава“.\nДанните от миналата година показват минимално намаление на престъпленията, извършени от деца - с 1 %.\nНина Белова от института съобщи, че делът на убийствата, извършени от деца, е 5.5-6 процента. 20 % от сексуалните посегателства и 11 процента от телесните повреди също са извършени от деца. От дете е направен и всеки пети грабеж и всяко осмо-девето изнудване.\nСпоред Белова, за да се ограничи негативната тенденция децата да извършват престъпления от все по-ранна възраст, с тях трябва да се работи още в детската градина. Друга тревожна тенденция е, че се увеличават случаите на насилие от страна на момичета.\n“Побоят, вербалната и психическата агресия съпътстват детското ежедневие и моралните последствия са не по-малко сериозни и аз бих казала дори по-тежки от физическите следи“, коментира Белова.\nЕжедневната агресия в семейството и училището, знаковите убийства по улиците посред бял ден, чувството за изоставеност у децата, филмите и игрите с насилие са някои от основните фактори за детската агресия според специалисти.\nДруг проблем, според Белова, е това, че норми, които родителите и учителите налагат на децата, не действат ефикасно в детската среда. “Жертви на насилие стават тези деца, които стриктно спазват тези норми. Децата, които не са насилници, най-често са бити, най-често са насилвани, най-често са заплашвани“, коментира Белова.\nДо края на тази година трябва да има нов закон за детето и семейството, съобщи социалният министър Тотю Младенов. От седмица действа работна група от представители на парламента, различни държавни институции и неправителствени организации, които ще изработят закона. Според Младенов е необходимо да има една институция, която да е ангажирана с проблемите на закрилата на детето, а не десет, както е в момента, защото иначе се размива отговорността.\nПросветният министър Сергей Игнатов пък коментира, че училището не може да бъде самотен участник в борбата с насилието, то трябва да е част от мрежа от институции, които работят по проблема. Според него прилагането на наказания и репресивни мерки увеличава проблема и е причина за стряскащи постъпки на младите хора.


Херкулес (Hercules) - Ангел Бонов Митове и легенди за съзвездията Съдържание: Предговор 3 Съзвездията и техните имена 4\nХЕРКУЛЕС е едно от най-големите съзвездия. Вижда се високо над хоризонта, приблизително в зенита, през юлските нощи, Заобиколено е от съзвездията Стрела, Малка лисица, Змиеносец, Северна корона и Дракон.\nС просто око в съзвездието Херкулес могат да се видят 140 звезди, но, общо взето, те са твърде слаби. Най-ярките звезди в съзвездието са от трета звездна величина. Съединени с линии, те образуват характерната геометрична фигура на съзвездието Херкулес — два големи трапеца, разположени един над друг с обща малка основа.\nВ съзвездието Херкулес (около звездата ν) е апексът — въображаемата точка от небесната сфера, в посока на която се движи нашето Слънце със своята планетна система по отношение на близките до него звезди със скорост 20 км/сек.\nИнтересна е звездата α от Херкулес. Тя принадлежи към червените свръхгиганти. Диаметърът й е 800 пъти по-голям от диаметъра на Слънцето.\nЗвездата α от Херкулес е полуправилна променлива звезда. На пръв поглед в сложната крива на изменението на блясъка й не се разкриват никакви периодичности. Но продължителните и старателни наблюдения и изследвания на тази звезда позволиха да се открият два периода в изменението на блясъка й, които се наслагват един върху друг. Най-продължителният период е приблизително шест години, през което време блясъкът на звездата се изменя с половин звездна величина. Върху този период се наслагва друг с променлива продължителност — от 50 до 130 дни. В границите на този период също с изменяща се амплитуда (от 0,3m до 1m) се променя и блясъкът на звездата. Наблюденията на тази полуправилна променлива звезда са желателни и имат голямо значение за разкриване закономерностите в измененията на блясъка й. Тя е удобен обект и за наблюдение с просто око.\nНай-забележителният обект в съзвездието Херкулес е сферичният звезден куп M13, който се намира между звездите η и ζ от Херкулес. Този звезден куп не се вижда с просто око, но може да се наблюдава добре с обикновен бинокъл. Образуван е от около половин милион звезди, предимно хладни, червени гиганти. Разстоянието до звездния куп M13 от нас е около 23 000 св. г.\nУдивително въображение имали древните гърци! В геометричната фигура на съзвездието Херкулес, образувана от по-ярките звезди, като прибавяли и слабите групички от звездички, разпръснати около тях, те виждали гигантската фигура на най-прославения митически герой Херкулес. С дясната си ръка той е вдигнал високо огромен боздуган, а с лявата си ръка стиска двете змии, които е удушил още като бебе, когато го на паднали в люлката му. На мощните си рамене като плащ е наметнал кожата на Китеронския лъв, който е убил още като младеж. На звездните карти и атласи Херкулес е изобразен с главата към юг, а краката към север.\nТози митически герой древните гърци наричали Херакъл Прорицателката Пития го нарекла Хераклес, а римляните — Херкулес, което име е запазено в астрономията.\nМитологията е вплела Херкулес и неговите подвизи в удивителни разкази, които вълнуват и сега с общочовешките идеали. Ето някои от тях.\nНякога в гр. Микена царувал Електрион. Той имал много синове и само една дъщеря. Тя се казвала Алкмена и била толкова мила и красива, че даже Зевс останал очарован, когато я зърнал, и търсел удобен случай да я посети.\nЩастлив бил Електрион, но не продължило дълго щастието му. Синовете на цар Птерелай нападнали страната му с много войска, избили синовете му и отвлекли стадата му. Потънал в дълбока скръб и отчаяние от сполетялото го нещастие, Електрион разгласил, че ще даде дъщеря си Алкмена за съпруга на онзи, който му върне стадата и отмъсти за синовете му. Това условие изпълнил героят Амфитрион и Алкмена му станала съпруга. Направили голямо сватбено пиршество, но сред всеобщото веселие Електрион и Амфитрион се скарали. Без да мисли много, Амфитрион извадил меча си и убил цар Електрион. Цяла Микена била възмутена от това вероломно убийство и Амфитрион трябвало веднага да напусне града и да потърси убежище в чужбина. Алкмена го последвала, но след като й се заклел, че ще отмъсти за смъртта на братята й. Двамата отишли в Тива. Там цар Креон ги приел като скъпи гости и им дал всичко необходимо, за да живеят щастливо. Но Алкмена приспомнила клетвата, която Амфитрион й дал. Събрал той голяма войска и отишъл да отмъщава на цар Птерелай и синовете му. Алкмена останала сама — удобен случай, който чакал гръмовержецът Зевс. Като се преобразил на Амфитрион, той дошъл една нощ при нея. От Зевс и Амфитрион Алкмена трябвало да роди двама синове-близнаци.\nЗевс знаел, че прекрасната Алкмена ще му роди син. В деня, непосредствено преди раждането му, той събрал всички богове и богини на Олимп и споделил с тях радостта си: „Днес ще ми се роди син! Той ще бъде прославен герой и ще властвува над всичките си роднини Персеиди, които са от потеклото на моя син Персей!“\nГняв и омраза обзели Хера, загдето Зевс има и друга жена, смъртната Алкмена, и намразила сина й от Зевс още преди той да се роди. Но Хера се престорила на спокойна и даже зарадвана от думите на Зевс. В същото време със съобразителност, каквато може да прояви само богиня, Хера веднага скроила коварен план, за да обезсили казаното от Зевс за бъдещето на очаквания от него син. Спокойно тя пристъпила до Зевс и като го погледнала с дълбоките си мили очи, с ласкава усмивка му казала: „Велики господарю на Небето и Земята! Закълни се с клетва, че този, който ще се роди пръв днес в рода на Персеидите, ще бъде господар на всички свои родственици!“\nНа помощ на Хера се притекла и богинята на измамата Ата. Тя така размътила ума на Зевс, че той не можал да схване подлото намерение на Хера и й дал тържествена и ненарушима клетва, каквато му поискала. Незабавно Хера се понесла със златната си колесница към Аргос. Пристигнала в дома на Персеида Стенел и ускорила раждането на жена му. Тя родила едно слабо, хилаво, недоносено дете Евристей, син на Стенел. След неговото раждане Алкмена родила двама синове-близнаци — Херкулес, сина на Зевс, и Ификъл — сина на Амфитрион.\nПостигнала целта си, Хера се върнала на Олимп. Застанала пред Зевс и му казала: „Велики господарю! В Аргос на Персеида Стенел се роди син. Той пръв се роди днес и той трябва да бъде господар над всичките потомци на твоя син Персей!“ Едва сега великият Зевс разбрал коварния план на Хера. Но тя едва ли би успяла, ако богинята на измамата Ата не била размътила ума му. В гнева си той хванал богиня Ата, изхвърлил я от Олимп и строго й забранил да се връща там. Оттогава богинята на измамата Ата живее сред хората на Земята.\nЗевс не можел да наруши божествената си клетва, която дал на Хера. Но взел мерки да облекчи съдбата на своя любим син от най-прекрасната смъртна жена Алкмена. Той успял да склони Хера да му даде обещание, че неговият син Херкулес няма да остане през целия си живот под властта на Евристей, а ще изпълни само дванадесет негови заповеди. След това ще се освободи от неговата власт и ще получи безсмъртие.\nВластелинът на Небето и Земята знаел, че неговият син Херкулес ще трябва да излага живота си на големи опасности, да преодолява нечовешки трудности при изпълнението на заповедите на слабия и страхлив Евристей, но не можел да го избави от всичко това, защото дал клетва на Хера. Все пак той възложил на дъщеря си Атина Палада да помага на Херкулес, когато животът му е в голяма опасност.\nПо нареждане на Зевс Хермес взел новородения Херкулес, донесъл го на Олимп и го оставил да суче от гърдите на Хера, когато тя спяла. От нейното божествено мляко Херкулес придобил такава огромна сила, каквато нямал нито един смъртен. Но Хера се събудила и отблъснала от гърдите си малкия Херкулес. Омразата й към него станала още по-голяма. Тя твърдо решила да го погуби.\nВеднъж привечер, когато Алкмена повила в пелени Херкулес и Ификъл и ги оставила в люлката да спят, Хера изпратила две огромни змии. Тихо допълзели те до люлката и със съскане се увили около тялото на малкия Херкулес. Притискайки го все по-силно и по-силно, те още малко и щели да го удушат. Но Херкулес се събудил, извадил ръчичките си от пелените, хванал змиите за главите и така силно ги стиснал, че те веднага умрели. В агонията си змиите толкова силно изсъскали, че събудили Алкмена и прислужничките й. Като видели змиите в ръчичките на Херкулес, жените изпищели. Дотичал в стаята и Амфитрион с меча си…\nАлкмена и Амфитрион, удивени от необикновената сила на малкия Херкулес, помолили прорицателя Тирезий да им разкаже каква е съдбата му. Като се загледал в далечината, виждащият в бъдещето старец подробно им разказал какви големи подвизи предстои той да извърши. С тях ще се прослави като най-голям герой и боговете ще възнаградят Херкулес с безсмъртие. Той ще живее сред тях на Олимп.\nУзнал за бъдещата слава на Херкулес, Амфитрион се заел да го обучи безпогрешно да стреля с лък, да си служи с боздуган и да му даде знания и добро възпитание. Но Херкулес не проявявал такова усърдие в овладяването на писането, четенето и свиренето на китара, каквото проявявал в скачането, борбата, стрелянето с лък и умението да си служи с оръжие. Учителят му по музика Лин, брат на Орфей, често се оплаквал на Амфитрион, че Херкулес не желае да свири на китара и се налагало да му се кара и да го наказва. Веднъж дори толкова много се ядосал, че ударил Херкулес. Малкият Херкулес грабнал китарата и така силно ударил учителя си, че той паднал мъртъв на земята. Голямо безпокойство обзело Амфитрион след този случай. Като гледал как всеки ден силата и мощта на Херкулес растат, той започнал да се страхува от него, затова го изпратил в далечния остров Китерон. Там, в прохладните гори израсъл на свобода Херкулес. Скоро никой не можел да се мери с него нито по ръст, нито по сила, нито по ловкост и умение да си служи с оръжие. Стрелите и копието му винаги улучвали целта.\nФилософът Продик (живял в V в. пр.н.е.) описал художествено следната „случка“: Една сутрин, когато Херкулес се упражнявал на зелена поляна, пред него застанали две чудно хубави девойки. Едната се казвала Нежност. Тя предложила на Херкулес да го поведе по пътя на лекия и приятен живот, пълен с безгрижие и наслаждения. Другата се казвала Добродетел. Тя му предложила да го поведе по жизнения път, пълен с трудности и страдания, но по него ще постигне голяма прослава. Без да се двоуми, Херкулес избрал пътя на Добродетелта. От този път той не се отклонил през целия си живот. Той побеждавал жестоки царе, унищожавал свирепи чудовища, покорявал страшните сили на природата.\nМного трудности и страдания изтърпявал Херкулес, но се борил непрестанно за благополучието на хората. Още съвсем млад той избавил жителите на Китерон от страшния Китеронски лъв, който живеел високо в планината, но слизал от нея и опустошавал всичко, каквото срещнел. Херкулес открил леговището му, нападнал го и го промушил с копието си. След това одрал кожата му, метнал я като плащ на мощните си рамена и завързал предните лапи пред гърдите си. От един дебел ясен, твърд като желязо, който изтръгнал из корен, Херкулес си направил огромен боздуган, който никой не можел да повдигне. От Хермес той получил подарък остър меч, а Аполон му дал лък и стрели. Хефест му изковал златна броня, а лично богиня Атина Палада му изтъкала дреха. Така въоръжен, Херкулес отишъл в гр. Тива. По това време тиванците плащали всяка година тежък данък на Орхоменския цар Ергин. Херкулес влязъл в бой с него, убил го и наредил на Орхомен да плаща всяка година на Тива двойно по-голям данък от този, който плащали тиванците. Креон, царят на Тива, възхитен от подвига на Херкулес, който избавил града от едно голямо зло, му дал дъщеря си Мегара за жена, а боговете му дарили трима синове.\nЩастливо заживял Херкулес в Тива със семейството си. Но омразата на богиня Хера към него се разгоряла като буен огън. Тя му изпратила тежка болест. В пристъп на безумие Херкулес взел синовете си и децата на брат си Ификъл за жертвени животни и ги хвърлил в огъня. Когато разумът му се възвърнал, той разбрал какво злодеяние е извършил, макар и неволно, и потънал в дълбока скръб. Търсейки спокойствие, Херкулес напуснал Тива и отишъл в свещения град Делфи, за да попита бог Аполон какво трябва да направи, за да се очисти от тежкото убийство. Чрез своята пророчица Пития бог Аполон му казал да отиде незабавно в Аргос. Там трябвало да служи дванадесет години на Евристей и да извърши дванадесет подвига по негова заповед. След изпълнението на заповедите на Евристей Херкулес щял да получи безсмъртие.\nОтишъл Херкулес в Аргос и станал покорен слуга на страхливия Евристей. От него Евристей изпитвал такъв страх, че не му позволявал да влиза в Микена. Чрез своя пратеник Копрей той му давал своите нареждания.\nВсе по-тежки и по-тежки заповеди на Евристей трябвало да изпълнява Херкулес. Най-напред той трябвало да убие Немейския лъв, който опустошавал околностите на гр. Немея. След това Евристей му възложил да убие Лернейската хидра — страхотно чудовище с девет драконови глави, едната от които била безсмъртна. Облекчени от страданията, които им причинявала Хидрата, хората устроили големи тържества, за да ознаменуват подвизите на Херкулес.\nЕдва се върнал от борбата си с Хидрата, и Херкулес получил от Евристей още по-трудно поръчение — да избие стимфалските птици. Със своите медни клюнове и нокти те разкъсвали животни и хора и превърнали в пустиня град Стимфал. Но не е само това. Перата на тези птици били от твърд бронз и когато отлитали, те ги пускали като облак стрели върху онзи, който се осмелявал да ги нападне. С помощта на Атина Палада Херкулес успял да прогони тези чудовищни птици и те никога повече не се върнали в Стимфал.\nБогиня Артемида, обидена от хората в Аркадия, изпратила една Керинейска кошута, която опустошавала нивите и градините. Евристей наредил на Херкулес да хване тази кошута и да му я донесе жива в Микена. Но нима е възможно да се улови тази чудна кошута? Като вихър тя прескачала долините и планините на Аркадия и никога не се уморявала. Никога не се застоявала на едно място! Цяла година я гонил Херкулес от най-северния до най-южния край на Земята, но не можел да я стигне. Едва в Аркадия той я приближил и тъкмо когато се готвела да полети като вятър, той пуснал една стрела и я наранил в крака. Кошутата не можела да тича вече, както преди, и Херкулес я хванал. Но пред него застанала Артемида и му се заканила страшно, загдето я оскърбил, като наранил любимата й кошута. Херкулес спокойно й разказал: „Велика богиньо! Не по своя воля улових твоята кошута, а по заповед на Евристей. Самите богове са наредили да изпълнявам заповедите му и аз не мога да не се подчинявам, защото ще ги оскърбя.“ Артемида му простила и му разрешила да вземе кошутата и да я отнесе в Микена, за да я предаде на Евристей.\nВ планината Еримант имало един глиган, който със страшните си зъби убивал хора и животни и опустошавал околностите на гр. Псофис. Евристей наредил на Херкулес да убие този глиган, но не било лесно да го намери. Глиганът живеел високо в планината Еримант в гъсти и непроходими гори. Херкулес се изкачил на планината и с мощни викове го изкарал от леговището му. Той го подгонил и след дълго преследване го принудил да нагази в дълбок сняг, гдето не можел да тича. Там бил хванат от Херкулес, здраво вързан и отнесен жив в Микена.\nЦарят на Елида Авгий, син на Хелиос, имал многобройни стада добитък. Стотици били биковете му, един от друг по-буйни. Но оборите им никога не били почиствани, защото никой не се заемал с такава работа. Сетил се Евристей за тези обори и възложил на Херкулес да ги почисти, и то само за един ден! Отишъл Херкулес при Авгий и му казал, че ще очисти оборите за един ден, ако му даде една десета част от стадата си. Авгий веднага приел условието, защото бил сигурен, че Херкулес нямало да може да свърши тази работа за толкова кратко време. Но Херкулес пробил оборите в две противоположни стени и отбил течението на две големи реки. Потекли те през оборите и отнесли всичко. Когато Херкулес поискал една десета част от стадата, Авгий го изгонил и не му дал нищо. С празни ръце се върнал Херкулес този път при Евристей. Но когато се освободил от слугуването си при него, събрал голяма войска, нападнал Авгий и го убил със смъртоносна стрела. Взел имуществото му, принесъл богати жертви на боговете и поставил началото на Олимпийските игри.\nГолямо зло сполетяло далечния остров Крит. Бог Посейдон, разсърден на Минос, загдето не му принесъл в жертва бика, който му изпратил, вселил бяс в бика. Побеснелият бик със страхотна ярост опустошавал всичко, каквото срещне. Чул за това бедствие Евристей и наредил на Херкулес да отиде на остров Крит, да хване побеснелия бик и да му го доведе жив в Микена. Херкулес блестящо изпълнил и това поръчение на Евристей.\nТракийският цар Диомед имал чудно красиви коне, но били диви и толкова буйни, че постоянно били вързани с дебели железни синджири. Те не се хранели с трева, а само с човешко месо. За да запази хората си, Диомед им хвърлял всички чужденци, които пристигали с корабите си в неговия град. Дивите коне ги разкъсвали и лакомо ги изяждали заедно с костите. Евристей наредил на Херкулес да му докара живи конете на Диомед, като мислел, че те ще го разкъсат, щом започне да отвързва синджирите им от дебелите колове.\nХеркулес събрал верни спътници, между които и приятеля си Абдер (син на бог Хермес) и с кораб се отправил за Тракия. Пристигнал там Херкулес и веднага отишъл да вземе конете. Той ги отвързал и отвел на кораба. През това време Диомед го нападнал с голяма войска. Херкулес дал конете на Абдер да ги държи, а сам той заедно с малкото си спътници влязъл в бой с Диомед и го убил. Върнал се на кораба и видял ужасна картина. Конете на Диомед тъкмо разкъсали тялото на Абдер и лакомо започнали да го ядат. Погребал Херкулес приятеля си на тракийска земя и основал там гр. Абдера. Откарал конете в Микена, но когато Евристей ги видял, толкова много се уплашил от тях, че наредил да ги пуснат на свобода в непристъпните планини на Пелопонес.\nДалече на бреговете Меотида (Азовско море) се намирало царството на амазонките. Те били войнствени жени и не допускали никакви мъже в царството си. Най-войнствена била тяхната царица Хиполита. Като вихър се носела тя на своя буен кон, а стрелите й поразявали и големи герои. Символ на властта й над амазонките бил нейният чуден колан, с който се препасвала и никога не сваляла от кръста си. Този колан й бил подарен лично от бога на войната Арес.\nЕдин ден дъщерята на Евристей Адмета, която била жрица на богиня Хера, казала на баща си: „Татко, искам да имам колана на Хиполита!“ Евристей веднага й отговорил: „Ще го имаш, скъпа дъще!“ Веднага поръчал на Херкулес да донесе колана на Хиполита. Събрал Херкулес малко на брой спътници, но между тях имало прославени герои и с един малък кораб заплавал по синьото море за страната на амазонките. Дълго плавал корабът. Много подвизи извършили Херкулес и спътниците му, докато най-после стигнали в гр. Темискира, столицата на амазонките. Славата на Херкулес стигнала и до тях. Царица Хиполита отишла да посрещне Зевсовия син и да узнае целта на посещението му. Херкулес й казал самата истина: „Славна царице! Не съм изминал дългия път по бурното море и не съм дошъл тук с тази войска по своя воля. По волята на боговете аз съм длъжен да изпълня дванадесет заповеди на Евристей. По негово нареждане идвам тук, за да взема твоя колан и да го отнеса на дъщеря му, която иска да го има.“\nКато изслушала тези искрени думи, царица Хиполита била готова да даде колана си на Херкулес, но богиня Хера, която не преставала да го преследва, се преобразила на амазонка и неусетно влязла в редиците на амазонките. Тя тихичко подшушнала на няколко от тях:\n— Не вярвайте на Херкулес! Той е дошъл с тази войска, за да вземе вашата царица и да я отведе като робиня! От уста на уста тези думи на Хера стигнали и до най-отдалечените амазонки. Повярвали, амазонките грабнали лъковете и копията си и ненадейно нападнали войската на Херкулес. Започнал лют бой. Мнозина от спътниците на Херкулес паднали от стрелите на войнствените амазонки, но немалко и от тях загинали. Седем от тях, най-храбрите, едновременно нападнали Херкулес, но той отбивал с щита си техните копия и даже взел в плен Меланипа и Антиопа. Амазонките били победени. Хиполита, за да откупи най-смелата си помощница Меланипа, дала колана си на Херкулес и той го отнесъл на дъщерята на Евристей.\nОще непочинал от битката с амазонките, и Евристей възложил на Херкулес още по-тежко поръчение. Далече, в най-западния край на Земята, гдето всяка вечер лъчезарният Хелиос слиза от небето, до бреговете на бурния Океан се намирал остров Еритрея. Там живеел страшният великан Герион, който има три глави, три тела, шест ръце и шест крака. На този остров били прочутите крави на Герион, пазени денонощно от двуглавото куче Орфо и великана Евритион. Херкулес трябвало да доведе в Микена кравите на Герион.\nТръгнал Херкулес, отишъл в Африка, преминал през горещата пустиня на Либия, минал през още много страни и най-после стигнал западния край на Земята, до един тесен морски проток. За спомен от тежкия път, който извървял, той издигнал два гигантски скалисти стълба, които се наричат и сега Херкулесови стълбове.\nОт края на Земята Херкулес виждал в далечината сред безбрежните води на буйния океан остров Еритрея. Но как да отиде на него?\nЗамислен, Херкулес седнал на брега, загледан в далечината. Вече започнало да се мръква. Към водите на океана се спуснал с колесницата си Хелиос. Ослепителна светлина и непоносима горещина облели Херкулес. Той скочил, грабнал меча си и полетял към лъчезарния бог на Слънцето. Но Хелиос се усмихнал на Зевсовия син и възхитен от неговото геройство, му дал своята златна ладия, с която всяка нощ той с конете и колесницата си преплавал океана от западния до източния край на Земята. Седнал в ладията Херкулес и тя го понесла по вълните на океана. Така стигнал остров Еритрея.\nЕдва стъпил на острова, и върху него се нахвърлило кръвожадното двуглаво куче Орфо със страшен лай сякаш гръмотевици се сипели. Спокойно Херкулес го дочакал да се приближи до него и стоварил тежкия си боздуган върху двете му глави. Кучето паднало мъртво на Земята. В този момент върху Херкулес се нахвърлил великанът Евритион. Сякаш ураган връхлетял върху сина на Зевс, но той със страшна сила хвърлил копието си, промушил го и великанът се строполил като огромна скала на земята.\nПодкарал Херкулес чудните крави на Герион и когато наближил брега и се готвел да ги прехвърли в ладията, за да преплава океана, върху него се нахвърлил самият Герион. Сякаш трима великани едновременно връхлетели върху Херкулес и ако само една от стрелите му не попадне в целта или копието му се отклони, той ще бъде победен. В този тежък двубой Атина Палада по нареждане на своя баща Зевс се притекла на помощ на Херкулес. Една след друга като светкавици полетели стрелите на Херкулес и пронизали трите глави на чудовищния великан. С боздугана си той смазал главите на великана, който паднал на земята с такъв трясък, сякаш се сгромолясали три огромни скали.\nПрекарал кравите с ладията през океана, Херкулес оставил ладията на брега, за да продължи с нея Хелиос своя далечен път през нощта към източния край на Земята.\nПодкарал Херкулес кравите на Герион. Преминал с тях цяла Южна Европа и преодолял немалко трудности. Но най-голямата трудност му причинила богиня Хера. И този път тя изляла омразата си към прославения син на Зевс, като направила да пощръклеят кравите. С мучене те се разбягали на всички страни. Разтичал се Херкулес. Но по коя по-напред? Едва в Тракия успял да събере голяма част от кравите, които, вече укротени, закарал в Микена. Предал ги на Евристей, който ги принесъл в жертва на богиня Хера от благодарност към нея, че създава такива големи трудности на Херкулес.\nНе минало много време и Евристей възложил на Херкулес да му доведе от подземното царство на Хадес кучето Цербер, което пазело сенките на умрелите.\nСамо видът на кучето Цербер всявал ужас. То имало три глави. От устата на всяка от тях се показвали остри като мечове зъби, а около врата му се виели със съскане огромни змии. Дългата му опашка завършвала с драконова глава, която непрекъснато бълвала огън и пламъци. Никоя сянка не смеела да се приближи до това чудовище и не можела да напусне мрачното царство на Хадес.\nГолеми трудности трябвало да преодолее Херкулес, за да изпълни това тежко поръчение. Той тръгнал на юг и отишъл в Лакония. Тук, край Тенар, в най-южната част на Пелопонес, се спуснал в дълбока и непрогледна пропаст. В тъмнината не усетил как стигнал самата врата на царството на Хадес. Застанал пред нея и се чудел как може да влезе в царството на сенките. В този миг при него дошъл Хермес, който водел душите на умрелите. Той въвел Херкулес в подземното царство, а Атина Палада го придружавала, докато изпълни поръчението.\nЕдва направил няколко крачки Херкулес, и пред него застанала сянката на неговия приятел героя Мелеагър. Той го помолил да вземе за жена беззащитната Дейанира (неговата сестра) и да й бъде закрилник. Херкулес обещал, че когато се върне, ще изпълни желанието му.\nПреминал през ужасите на подземното царство, Херкулес застанал пред трона на Хадес и му казал, че по волята на боговете той трябва да отведе кучето Цербер и да го предаде на Евристей. Не могъл Хадес да пренебрегне волята на боговете и му казал: „Сине Зевсов, ако можеш да укротиш без оръжие моя Цербер, вземи го!“\nТръгнал Херкулес да търси Цербер. Дълго се лутал той в мрака на подземното царство и най-после го намерил на брега на река Ахерон. Хвърлил се върху него и обхванал шията му е ръце. Разлютил се Цербер. Воят му разтресъл цялото подземно царство. Но Херкулес все по-силно го стискал с яките си ръце. Извила се дългата опашка на Цербер и драконовата глава на края й започнала да ръфа тялото на Херкулес. Той още по-силно стискал врата, докато омаломощеният Цербер се укротил и легнал в краката му. Извел Херкулес Цербер от подземното царство и го повел към Микена. Но невиждал досега светлина, Цербер толкова се уплашил, че пот и отровна пяна започнали да се леят от тялото му и където паднели капчици, от тях на земята пониквали отровни треви.\nПред стените на Микена Херкулес показал Цербер на Евристей. Изплашеният Евристей му заповядал веднага да го върне в подземното царство. Отвел го Херкулес в царството на Хадес и Цербер продължил да пази сенките на умрелите.\nВиждал се вече краят на робството на Херкулес. Оставало му да изпълни последното поръчение на Евристей. Той не закъснял да му го възложи: Херкулес трябвало да отиде при титана Атлас, който държал на плещите си небесния свод, да вземе от неговите градини трите златни ябълки и да му ги донесе.\nТрудни били поръченията на Евристей, но последното било най-трудно. Никой не знаел и не можел да покаже на Херкулес пътя за градините на Атлас. Много скитал той, през много страни минал и стигнал чак в далечния Север при река Еридан. Тук нимфите му казали по какъв начин може да узнае пътя. Преодолял много трудности, Херкулес узнал пътя и стигнал края на Земята. Застанал пред великия титан Атлас и го гледал как държи на плещите си небесния свод.\nВидял го Атлас и го запитал защо е дошъл. Херкулес му отговорил: „Велики Атласе! По волята на боговете изпълнявам поръченията на Евристей. Той ми нареди да взема от твоите градини трите златни ябълки и да му ги отнеса. Кажи ми, ще ми ги дадеш ли доброволно?“\nАтлас му отговорил; „Сине Зевсов! Ще ти дам златните ябълки, но докато отида да ги откъсна, застани на моето място, да крепиш небесния свод, за да не се сгромоляса!“\nЗастанал Херкулес на мястото на Атлас. Страшна тежест паднала на плещите му. Той се превил от нея, а мускулите му се подули като планински върхове. Пот като река потекла от тялото му, но богиня Атина Палада подкрепила свръхчовешките му сили и той продължил да поддържа небесния свод. Дошъл и Атлас с трите златни ябълки, но не му ги дал, а предложил на Херкулес сам той да ги отнесе в Микена на Евристей. Разбрал Херкулес, че Атлас иска с хитрост да се освободи завинаги от товара си и затова и той постъпил хитро с него: „Съгласен съм, Атласе, но моля те, да ме смениш само за малко, докато си намеря възглавница, която да поставя на плещите си, за да не ме притиска толкова силно небесният свод!“\nАтлас се съгласил. Херкулес взел ябълките от него и се отправил за Микена. Дал златните ябълки на Евристей, но той му ги подарил. Херкулес ги дал на своята покровителка Атина Палада, а тя ги върнала на хесперидите, за да останат вечно в градините на Атлас.\nХеркулес побеждава бога на смъртта Танатос\nДълго плавали с кораба Херкулес и спътниците му по бурното море към бреговете на Тракия, за да вземат конете на Диомед. Но все още не се виждал краят на пътуването им. За да подкрепят силите си, Херкулес решил да се отбият в гр. Фера на гости на неговия приятел цар Адмет. В нещастен ден дошъл на гости Херкулес. Дворът на Адмет и целият град били потънали в дълбока скръб. Само часове оставали до момента, в който Алкестида, жената на Адмет, трябвало да умре.\nПреди години, в един есенен ден, когато студеният вятър духал от планината със страшна сила и всеки бързал да се прибере на топло у дома си, в двореца на Адмет дошъл просяк, навлечен в скъсани дрипи, през които се виждали посинелите му меса. Застанал той пред цар Адмет и го помолил да го вземе за една година слуга. Запитал го Адмет как се казва и откъде е, но просякът нищо повече не казал. Адмет наредил да му дадат дрехи, да го нахранят и тъй като просякът нищо не умеел да прави, изпратил го да пасе овцете.\nДен след ден минали дните, изтекла годината и когато Адмет отишъл в планината, чул вълшебна музика. Огледал се и видял на един връх строен младеж със сияещо лице. Той свирел на златна лира. Мелодията била толкова нежна и звучна, че овцете го заобиколили и така се унесли, че не поглеждали сочната зелена трева.\nПриближил се Адмет до младежа. Нима това е просякът, който той преди една година приел да пасе овцете му?! Да! Сега той му се представил:\n— Аз съм бог Аполон. Преди една година моят баща, гръмовержецът Зевс, ме изгони от светлия Олимп и ми нареди да слугувам цяла година на някой човек. Ти, Адмете, ме прие, облече ме, нахрани ме и съм доволен от тебе. Кажи ми какво искаш от мен, за да ти се отплатя?\nСлисал се Адмет, но отговорил:\n— Велики господарю! Щастлив съм, че си доволен от мене! Нищо не искам за отплата!\nПреди да отлети, Аполон казал на Адмет, че винаги когато почувствува нужда от него, може да го повика.\nОстанал Адмет сам и дълго размислял върху случилото се. Настъпила нощта и той се прибрал в двореца си. Мисълта му го отнесла в съседния град Йолк. Цар на този град бил жестокият цар Пелий. Той имал дъщеря Алкестида. Тя била толкова мила и красива, че всеки изпитвал вълнуваща радост, когато я срещнел и разговарял с нея. От близки и далечни страни идвали царски синове да я искат, но тя отказвала, защото харесвала само своя съсед — младия Адмет, цар на гр. Фера. Явил се Адмет при Пелий да поиска ръката на Алкестида. Той го изгледал от главата до петите, позамислил се и му казал: „Ако искаш да ти дам дъщеря си за жена, трябва да докажеш, че си достоен за нея и за мой зет. Ти трябва да дойдеш за нея с колесница, теглена от лъв и глиган. С каквато и друга колесница да дойдеш, ако ще да е от злато и с хвърчащи коне, няма да ти дам Алкестида!“\nНатъжил се Адмет, защото разбрал, че с това условие Пелий отказал да му даде Алкестида. Та нима е възможно да бъдат впрегнати в колесница лъв и глиган?!\nОт ден на ден все по-тъжен ставал Адмет. Но една сутрин при него дошъл Аполон със сребърен лък и колчан, пълен със стрели, и му казал; „Знам защо си тъжен, Адмете, но условието на Пелий не е толкова тежко. Ела с мене!“\nИзлезли двамата. Отишли в планината сред гъстата гора. Не минало много и един лъв с буйна грива се разревал срещу тях. Подгонил го Аполон, хванал го и така го укротил, че той тръгнал като агне подир тях. Ето и един глиган с дълги остри зъби и свирепи очи се насочил към тях. Аполон пуснал лъва, хванал глигана и го довел. Завели двата звяра в двореца и ги впрегнали. Седнал Адмет в колесницата, размахал камшика и се понесъл към гр. Йолк. Стигнал там и влязъл в двореца. Излязъл Пелий и като видял впрегнатите лъв и глиган в колесницата и Адмет, който държи здраво юздите и камшика, просто се захласнал от удивление. Самият той никога и не помислял, че е възможно да бъдат впрегнати в колесница лъв и глиган. Дал Алкестида на Адмет, който я завел в двореца си. Там направили сватбено тържество, на което присъствувал лично бог Аполон и свирел на своята златна лира вълшебни мелодии.\nЗаживели щастливо Адмет и Алкестида. Боговете им изпратили две чудно хубави деца — син и дъщеря. Но не само с това се отплатил бог Аполон на Адмет. По негова молба богините на съдбата, великите мойри, предопределили Адмет да се избави от смъртта, ако някой друг доброволно се съгласи да умре вместо него.\nМинали години. Дошъл последният час на Адмет. Той помолил родителите си, които били вече много стари, да умре някой от тях вместо него. Но нито баща му, нито майка му се съгласили. Не се съгласил и никой от роднините, както и никой от най-близките приятели на Адмет. А смъртта вече наближавала… Пред Адмет застанала Алкестида и му казала, че е готова да умре вместо него…\nАлкестида приготвила всичко за смъртта си, целунала двете си деца и се помолила на богиня Хестия да ги закриля, когато останат без майка. След това се оттеглила в стаята си и легнала на леглото. Около нея всички плачели. Самият Адмет я молил да не го оставя сам. До нея вече дошъл омразният бог на смъртта Танатос. Бог Аполон го молил да отложи смъртта на Алкестида, но той не се съгласил. Надвесил се над Алкестида. От вледеняващия му дъх тялото й започнало да изстива и тя затворила очи…\nТъкмо отнасяли Алкестида в гробницата и Херкулес и спътниците му пристигнали в гр. Фера. Посрещнал ги Адмет, но препълненото му със скръб сърце не му позволило да изрази радостта си от пристигането на Херкулес.\nАдмет наредил да отведат Херкулес в стаята за гости и да му уредят пищно посрещане, а самият той отишъл на гробищата. Без да знае за нещастието, сполетяло приятеля му, Херкулес пирувал със спътниците си. Но от погледа му не избягнали скръбните лица на слугите и сълзите, които текли от очите им. Запитал ги той защо са толкова скръбни, но Адмет им бил заповядал нищо да не му казват. Досетил се Херкулес, че някакво голямо нещастие трябва да е сполетяло приятеля му. Извикал настрана един слуга и настойчиво го помолил да му каже какво нещастие се е случило. Не могъл слугата да издържи на настояването на Херкулес и му казал: „Скъпи чужденецо! Днес нашата господарка, прекрасната царица Алкестида, слезе в мрачното царство на Хадес.“\nСкръб изпълнила сърцето на Херкулес. Мъчно му станало, че в този нещастен ден за неговия приятел той пирува и се весели в неговия дом. Херкулес решил да се отблагодари на Адмет за великолепното посрещане, което му устроил въпреки сполетялото го нещастие. Запитал той слугата къде е гробницата на Алкестида, взел боздугана, копието и лъка си и като вихър полетял. Стигнал там, той се скрил зад гробницата и зачакал да долети богът на смъртта Танатос. Не минало много и той чул страхотния плясък на неговите огромни черни криле. С вледеняващ дъх долетял той и жадно започнал да пие кръвта на Алкестида. В този миг Херкулес се нахвърлил върху него, сграбчил го с ръцете си и започнал да го души. С вледеняващото си дихание Танатос облял Херкулес със смъртна студенина. Но синът на Зевс все по-здраво го стискал за гушата и така го омаломощил, че Танатос отпуснал безпомощен черните си криле. Тогава Херкулес го вързал здраво за едно дебело дърво и му казал, че ще го отвърже само ако му предаде Алкестида. Съгласил се Танатос. Предал Алкестида на Херкулес и той я повел към двореца. Влезли в стаята на Адмет, но той лежал по очи на леглото си, горчиво плачел за любимата си жена и не усетил влизането им. Пристъпил Херкулес тихо до него и като го побутнал леко, му казал: „Скъпи приятелю Адмете! Не скърби повече! Ето твоята любима Алкестида. Аз я извоювах от Танатос в тежка борба. Бъдете щастливи, както преди!“\nРадост избликнала в душата на Адмет. Той прегърнал Херкулес и му казал: „Прославен син на Зевс! Ти ми върна щастието в живота. Как да ти се отблагодаря? Остани при мене като гост и да отпразнуваме победата ти над бога на смъртта!“\nХеркулес не останал повече при Адмет. Той отплувал със спътниците си, за да вземе конете на Диомед.\nХеркулес получава безсмъртие\nДал обещание на приятеля си Мелеагър, че ще вземе за жена сестра му Дейанира, Херкулес дошъл в гр. Калидон при цар Ойней. Разказал му за срещата си с неговия син Мелеагър в царството на сенките и за обещанието, което му дал. Но в същото време ръката на Дейанира искали и много други, между които и речният бог Ахелой. Трудно било на Ойней да реши на кого да даде дъщеря си. Най-после изрекъл: „Тя ще стане жена на онзи, който победи в борба!“ При това условие всички други кандидати се оттеглили, защото не виждали никакъв смисъл да се борят с бог Ахелой. Останал само Херкулес. Двамата съперници отишли на широка поляна и застанали един срещу друг. Без да губи време, Херкулес се нахвърлил върху огромния бог Ахелой и го сграбчил с мощните си ръце. Но макар и да напрягал силите си до краен предел, не можел да го повали. Като огромна скала стоял той непоклатим. Борбата ставала все по-жестока. Вече три пъти Херкулес притискал до земята страшния бог Ахелой, но едва на четвъртия път успял да го превие така, че насмалко да го победи. В този миг богът прибягнал до хитрост. Превърнал се в змия. Без да се страхува, Херкулес хванал змията до главата и започнал да я стиска толкова силно, че опашката й все по-слабо удряла Херкулес. Но змията успяла да се изплъзне от ръцете му и Ахелой в миг се преобразил в свиреп бик и яростно се нахвърлил върху Херкулес. Той хванал рогата му и така завъртял главата на бика, че счупил единия му рог и го повалил полумъртъв на земята. Омаломощен, бог Ахелой избягал и се скрил в буйните води на реката.\nОйней дал Дейанира за жена на Херкулес. Направили голямо сватбено тържество. След това Херкулес и Дейанира заминали за Тиринт — родината на Херкулес. Стигнали до река Евен, буйните води на която влачели огромни камъни, и застанали на брега й. Нямало никакъв мост, по който да преминат на отвъдния бряг. Само кентавърът Нес пренасял пътниците през нея. Извикал го Херкулес и му казал да пренесе Дейанира на другия бряг. Той се съгласил и тя седнала на широкия му гръб. Херкулес, като прехвърлил боздугана и лъка, стрелите и копието си на отвъдния бряг, се хвърлил в тъмните води на реката и я преплавал. Тъкмо стигнал на отсрещния бряг и чул как Дейанира силно изпищяла. Нес, възхитен от красотата й, искал да я отвлече. Грабнал Херкулес лъка си и една стрела настигнала бягащия Нес и пробола сърцето му. Озлобеният кентавър събрал кръвта си, която била силно отровна, дал я на Дейанира и в предсмъртната си агония й казал; „Дъще на Ойней! Теб последна пренесох през буйните води на Евен. Аз няма повече да живея. Давам ти за спомен моята кръв. Тя има чудно свойство. Ако някога Херкулес престане да те обича и друга жена му стане по-скъпа от теб, натрий само малко дрехата му с нея. Така ще си възвърнеш любовта му и никога никоя смъртна или богиня няма да му бъде по-мила от тебе!“\nДейанира повярвала на думите на умиращия Нес. Взела кръвта му и я скрила. Двамата с Херкулес продължили пътя си за Тиринт. Щастливо живели в Тиринт Дейанира и Херкулес, а децата им безгрижно растели и ги веселили.\nВеднъж им дошъл на гости Ифит. Херкулес сърдечно посрещнал приятеля си. След като се нахранили и поприказвали, двамата излезли да се поразходят до Тиринтската крепост, която се намирала на една висока, стръмна скала. От стените на крепостта надолу се виждала страшна, дълбока пропаст. Стъпили на стената, Херкулес и Ифит гледали в тъмната пропаст. В този миг богиня Хера, на която омразата към Херкулес все по-силно се разгаряла, му изпратила гняв. Не могъл да се овладее, Херкулес сграбчил Ифит и го хвърлил в пропастта. Заради това неволно убийство Херкулес разгневил своя баща, всемогъщия Зевс, загдето нарушил светите обичаи на гостоприемството. За да накаже сина си, Зевс му изпратил тежка болест, от която дълго време Херкулес страдал. Никакви билки не облекчавали страданията му. Принудил се Херкулес да отиде в Делфи. Там пророчицата на Аполон Пития му казала, че ще оздравее само, ако за три години бъде продаден като роб и парите предаде на бащата на Ифит.\nХеркулес бил продаден като роб на лидийската царица Омфала. Тя непрекъснато го подлагала на мъчителни унижения. Облякла прославения герой с женски дрехи и го карала да преде и тъче наред с прислужничките й. А самата Омфала намятала неговата лъвска кожа като плащ, вземала боздугана му, който едва повдигала, и се препасвала с меча му. Гордо минавала тя пред Херкулес и му се присмивала. Жлъч изпълвала сърцето на Херкулес, но нищо не можел да направи; той бил роб на Омфала. Тя го е купила и можела да прави с него каквото си иска. Тежко преживял Херкулес трите години в робство при Омфала! През това време той не изпратил никаква вест на Дейанира и тя изпаднала в отчаяние, защото не знаела дали е жив. Но дошъл при нея вестоносец и й казал, че Херкулес е жив и здрав. Скоро щял да пристигне неговият пратеник Лихас и ще разкаже подробно как Херкулес е превзел и разрушил гр. Ойхалия.\nПристигнал Лихас. Той водел пленници, между които и царската дъщеря Йола. Той разказал за победата на Херкулес и я зарадвал, че той скоро ще си дойде.\nМежду пленниците погледът на Дейанира паднал върху красивата и потънала в скръб Йола. Тя попитала Лихас коя е, но той нищо не знаел.\nДейанира наредила да отведат пленниците в определеното за тях помещение. Едва Лихас се отдалечил и пред нея застанал смирено един от нейните слуги и тихичко пошепнал: „Славна моя, господарко! Лихас не пожела да ти каже истината за тъжната робиня. Изслушай ме, господарко! Тя е Йола, дъщерята на цар Еврит. Херкулес я изпраща тук не като робиня. Щом се върне, той ще се ожени за нея…“ Щом чула тези думи, Дейанира потънала в дълбока скръб. Жестоката мисъл, че щом се върне Херкулес, ще бъде изоставена и изгонена, все повече я измъчвала. В отчаянието си тя си спомнила за кръвта на кентавъра Нес. Натрила с нея наметалото, което била ушила за Херкулес, опаковала го и го предала на Лихас, като му поръчала:\n— Бързо, Лихас, отнеси това наметало на Херкулес. Кажи му веднага да го облече и да принесе жертва на боговете. Но никой смъртен да не го облича преди него, нито лъчите на Хелиос да го докосват, преди той да го облече. Бързай, Лихас!\nЗаминал Лихас. Дейанира се прибрала в стаята си и с ужас видяла, че вълната, с която била натрила наметалото с кръвта на Нес, се превърнала в пепел, щом я огрели слънчевите лъчи. А на мястото, гдето била вълната, избликнала буйна отровна пяна. Чак сега разбрала тя измамата на Нес, но било вече късно. Лихас вече бил предал наметалото на Херкулес. Той го наметнал и принесъл жертва дванадесет бика на своя баща Зевс и на другите богове. От буйния огън в жертвеника наметалото прилепнало към тялото му и Херкулес започнал да се гърчи в непоносими болки. Синът му Хил, който бил там, го пренесъл на един кораб, а самият той избързал да разкаже на майка си какво е направила. Когато Хил й разказал за нечовешките страдания на баща си, Дейанира, без да продума, отишла в стаята си, затворила се и се пробола с един меч… Донесли и умиращия вече Херкулес. Още по-големи станали страданията му, когато му казали, че Дейанира се е пробола с меч и той не може да й отмъсти… Отровата вече горяла тялото му. Великият герой повече не можел да понася болките. Той помолил сина си Хил да го отнесе по-скоро на кладата, за да го избави от тях. Със своите роднини Хил изпълнил желанието му. Отнесли го на кладата, но никой не искал да я запали въпреки молбите на Херкулес. Дошъл Филоклет. Херкулес го придумал да запали кладата и да вземе лъка и стрелите му. Филоклет изпълнил желанието му. Огромни огнени пламъци се извили около тялото на Херкулес. На небето заблестели една след друга светкавици, които хвърлял великият Зевс. Те сякаш раздирали небето… Пристигнали със златна колесница Атина Палада и Хермес. Те отнесли във висините на Олимп прославения герой и любим син на Зевс Херкулес. Там боговете му дали безсмъртие и той заживял като бог сред тях. Угаснала и омразата на богиня Хера към него. Тя радостно го посрещнала и му дала за жена своята дъщеря, прекрасната и вечно млада богиня ХЕБА. Боговете богато го възнаградили заради неговите геройски подвизи, за страданията, които понесъл на Земята, за да избави хората от чудовища, които им причинявали бедствия… На звездното небе Херкулес се появява високо над хоризонта през летните месеци, заобиколен от Лъва, Хидрата, Бика, Дракона и други съзвездия, които напомнят на поколенията за неговите велики подвизи.\n Това са двата скалисти масива от двете страни на Гибралтарския проток, които според древните гърци издигнал Херкулес. ↑


Samsara EDP, Guerlain - Profumo di Dona\nАромати 19.11.2021 19.11.2021\nВ източните религии „самсара“ е думата, която описва цикъла от прераждания, кармичния кръговрат, пътешествието на душата. В по-широк смисъл може да бъде и синоним на земното и плътското, обратното на „нирвана“.\nВ Samsara откривам и двете значения. Много чувствен и сетивен аромат е, но по един софистициран и осъзнат начин. В него няма страст и инстинкт, а спокойно наслаждаване с внимание към детайла. Ако беше секс, щеше да е тантрически (или поне секс със земна зодия).\nБогат, пищен и присъствен парфюм е Samsara. Цитрусово-плодовата свежест на бергамот и праскова от връхните нотки преминава в омайваща цветна сладост. Изглежда имам някакви свръхсензори за иланг-иланг, защото винаги ми изпъква в парфюм и завзема композицията. Така е и тук – сладък и гъст, тежките му жълти цветове доминират категорично в първия половин час, поне за моя нос. После се появява жасмин, наднича и роза, но не свежа и росна, не и маслена, а изсушена и съхранявана в дървена кутия. Тази дървена кутия се разгръща постепенно в основната нотка, около която се върти композицията – разкошен сантал. В някои парфюми този дървесен акорд накиселява или клони повече към мъжката страна, но тук е много женствен, подсладен от ванилия, напудрен с ирис и затоплен от смоли.\nНе знам доколко Samsara се връзва с представите ми за Индия, по-скоро не се. За мен Индия е подправки и дърво, не толкова сладки флорали. Сладостта ме кара да го усещам повече близкоизточен и ми липсва щипка мистичност за сметка на чувствеността. Мирисала съм го върху други жени, върху тях стои доста по-дървесно, приглушено и елегантно. Върху моята кожа избиват сладките нотки – и тук конкретно, и по принцип. Може би затова не обичам сладки парфюми – химията ми ги усилва до непоносимост. И тук санталът не успява да надделее над флоралите и да трансформира аромата в дървесен, за мое съжаление.\nДонякъде заради това не мога да припозная Samsara като мой, макар да оценявам високо класическата му красота. Виждам го върху друг тип жени – по-зрели (не като възраст, разбира се, а като светоусещане), по-земни, по-„тежки“ и по-елегантни. Това, че говоря за зрялост, земност и тежест не бива да ви подвежда – Samsara не е тежък и заземен аромат, а излъчва светлина и сияние. Легендарността му не е случайна – той е сред най-известните и непреходни парфюми на Guerlain и носи разпознаваемия почерк на марката. Не познавам винтидж версията (казват, че и той, като много други, е развален с реформулировки), но и новата е красива. Пробвайте го непременно, ако харесвате пищни, топли парфюми, ако сте брюнетка над 40 или имате много земя в хороскопа.\nГодина на излизане: 1989\nНос: Жан-Пол Герлен\nОлфактивна група: амброво-дървесен\nВръхни нотки: иланг-иланг, праскова, бергамот, зеленина, лимон\nСърцевина: ирис, жасмин, нарцис, орис, роза, виолетка\nБаза: сантал, ванилия, ирис, амбър, тонка, мускус\nPosted in Аромати and Tagged Guerlain Samsara иланг-иланг праскова сантал


Оставяме нещата, които са ни разстроили в миналото и продължаваме напред .. Разказите на Криси - Блог | WishBOX\nОставяме нещата, които са ни разстроили в миналото и продължаваме напред .. Разказите на Криси\nПубликувано на: 31.01.2015\nЗнам, колко много обичаш да четеш разни разкази, затова днес ще те запозная с Кристина Тотева.\nКриси е на 15 години, от град Самоков, ученичка в СОУ „Отец Паисий”. Пише от 10 годишна възраст, като всичко започва от медийния сайт Vbox7.\nЕто какво ми сподели тя относно своят хъс, вдъхновение и любов към писането: „Обичам да пиша, защото това ме отпуска. Сякаш отивам в съвсем различен свят и аз решавам всичко което се случва в него. Писането ми доставя наслада и се чувствам щастлива.”\n„Пиша от 2009 година, но по сериозно започнах да се занимавам от началото на 2014. В началото всичко се развиваше в медийният сайт Vbox7,от там започна всичко. Нивото ми на писане беше отвратително, но това не ме спря.”\n„Почти всичко ме вдъхновява, стига да го намеря за красиво по свой собствен начин. Може да е падането на листата, порутена къща или едно от любимите ми неща, което винаги ме е вдъхновявало. Един мой любим сериал. Стига ми да изгледам само един епизод, и вече имам куп идеи за които да пиша .”\nЕто и част от творбите на Криси:\nСпомени. Колко много говори това за нас. Спомените са това, което сме, но защо се връщаме към тях? Липсва ни човек или какво? Или просто искаме да изживеем всичко наново. Лишени от друго внимание, ние искаме всичко отново. Една дата, едно място, една дума. Могат да ни върнат на толкова много места, че дори не го осъзнаваме в този момент. Тогава защо не потърсим тези хора? Защо не направим нови спомени? Може би с някои не комуникираме толкова често вече, а с други изобщо, може би затова се връщаме назад във времето. Иска ни се да изпитаме пак онова чувство, което сме изпитали тогава. Голямият въпрос е: Можем ли? Колко време на ден пропиляваме, за да си спомняме и да размишляваме защо вече не е така? Това е загуба на време. Истина е, че нещо ни липсва, всичко се свежда до липсата, но винаги можем да заменим липсващото парче. Животът ни е един или ще го пропилеем в размишляване над миналото, или ще продължим напред, надявайки се тайно някой ден, пак да срещнем този човек.\nНово начало. Всеки ден е ново начало. Оставяме нещата, които са ни разстроили в миналото, във вчерашния ден и продължаваме напред. Всеки ден се изправяме пред много неща, които дори може би не осъзнаваме в момента. Някои са лоши, други добри, но нима трябва да бездействаме? - Не. Събуждаме се и заспиваме с една мисъл, мисъл, която контролира живота ни. Може би трябва да оставим тази мисъл и да продължим напред. Да намерим нова мисъл, нова цел в нашия живот. В това е цялата работа, не в това да седиш и да хленчиш или да се депресираш, а да вземеш живота си в ръце, да имаш волята да продължиш! След време ще разберем, че сме се отървали от толкова много мисли, че ще можем да напишем книга за това. Ако нещо не ви харесва – променете го. Ако не искате да правите нещо – откажете се. Ако обичате – показвайте го. Всеки ден е едно ново начало. Ние сами пишем историята си и от нас зависи дали ще се разказва, или ще трябва да си измисляме някоя по-хубава.\nЗнаем, че обичаш да пишеш, свириш, танцуваш, рисуваш графити, пееш, снимаш ... Пиши ни и ни покажи как обичаш да се изразяваш и може да попаднеш в нашия блог!